即席
作者：黄庭堅
朝代：宋

paragraphs: 落葉不勝掃，月明樹陰疏。
親鄰二三子，樽酒相與俱。
霜栗剝寒橐，晚菘煮青蔬。
解官方就門，敦薄無簡書。
純益氣蕭蕭，未羈天馬駒。
元禮喜作詩，豪氣小未除。
大薛知力學，日來反三隅。
小薛受善言，如以柳貫魚。
天民嘗逸駕，近稍就橛株。
知命雖畸人，清談頗有餘。
阿盧快犢子，規矩尚小殊。
不材於用少，我則澗底樗。
會合只偶然，等閑異秦吳。
人生一世閒，何異樂出虛。
過耳莫省領，披懷使恢疏。
買網尚可鱠，倒壺更遣沽。
不當愛一醉，倒倩路人扶。